Det er nogle af verdens bedste faldskærmsudspringere, der  i weekenden 18. til 20. juni samles i Blokhus for at dyste i disciplinerne klassisk præcision og speed præcisions-spring. Stævnet Blokhus-Open varer hele weekenden med deltagere fra Qatar, USA, England, Tyskland, Holland, Sverige og den danske elite, fortæller  Erhvervsforeningen Destination Blokhus i en pressemeddelelse. Det er den regerende danske mester og tidligere verdensmester i klassisk præcisionsspring, Torben Glud, der sammen med Varde Faldskærmsklub og Erhvervsforeningen Destination Blokhus, der har inviteret verdenseliten til Vesterhavet. - Blokhus Strand er verdens bedste sted at springe. Her er helt perfekte vindforhold, hvis vinden kommer ude fra havet. Ved den seneste konkurrence i 2019 blev her også sat både en dansk, en svensk og en nordisk rekord, fortæller Torben Glud, der kender forholdene særdeles godt fra sin opvækst i Kaas-Pandrup-området. Præcise spring Der deltager fem hold i speed præcision og 13 hold i den klassiske konkurrence, og der dystes både individuelt og i hold. Der er fem mand på et hold, og hver deltager skal have otte spring, så der bliver nok at se på, lover arrangørerne. Der springes fra en kilometers højde, og i den klassiske konkurrence gælder det om at lande så tæt som muligt på den elektroniske scoreplade. - Hvis man lander uden for pladen, får man den maksimale score på 16, og det handler selvfølgelig om at få så lav en score som  muligt, forklarer Torben Glud. Fra morgen til solnedgang Konkurrencen finder sted omkring 200 meter syd for nedkørslen til Blokhus Strand, og de to fly letter og lander cirka en kilometer fra nedkørslen. Allerede fra torsdag 17. juni kan man se deltagerne træne med prøvespring, mens der er officiel åbning fredag 18. juni kl. 08.00 ved borgmester Mogens Chr. Gade, og så er der faldskærmsspring frem til solnedgang.
I weekenden 18. til 20. juni samles verdenseliten i faldskærmsudspring til konkurrence i Blokhus.